Γεώργιος Χάλκος

Ο Γεώργιος Χάλκος (Μαρούσι, 7 Σεπτεμβρίου 1963) είναι Έλληνας οικονομολόγος και Καθηγητής στο Τμήμα Οικονομικών Επιστημών του Πανεπιστημίου Θεσσαλίας, ο οποίος κατέχει εξειδίκευση στην Οικονομική των Φυσικών Πόρων και την Περιβαλλοντική Οικονομική, και είναι διευθυντής του Εργαστηρίου Επιχειρησιακών Ερευνών του Πανεπιστημίου Θεσσαλίας.

 Πρώτα χρόνια και σπουδές 
Γεννήθηκε το 1963 στην Αθήνα. Μεγάλωσε στο Μαρούσι και στον Βύρωνα, όπου και ολοκλήρωσε τις εγκύκλιες σπουδές του.

Σπούδασε Οικονομικά στο Πανεπιστήμιο Πειραιώς. Στη συνέχεια απέκτησε μεταπτυχιακό και διδακτορικό δίπλωμα από το Πανεπιστήμιο του Γιορκ στο Ηνωμένο Βασίλειο, με αντικείμενο την Οικονομική Ανάλυση περιβαλλοντικών προβλημάτων.

 Ερευνητική σταδιοδρομία 
Το διάστημα 1989-1991, ο Χάλκος εργάστηκε ως επιστημονικός συνεργάτης-ερευνητής στο Περιβαλλοντικό Ινστιτούτο της Στοκχόλμης. Έπειτα, διετέλεσε λέκτορας (1992-1994) και επισκέπτης καθηγητής (1998) στο Τμήμα Περιβαλλοντικής Οικονομίας και Περιβαλλοντικής Διαχείρισης του Πανεπιστημίου του Γιορκ στην Αγγλία.

Το 1997 ξεκίνησε την ακαδημαϊκή καριέρα του στην Ελλάδα στο Πανεπιστήμιο Αιγαίου και από το 1999 στο Πανεπιστήμιο Θεσσαλίας, όπου και έγινε τακτικός καθηγητής το 2012. Δίδαξε επίσης σε προγράμματα μεταπτυχιακών σπουδών του Οικονομικού Πανεπιστημίου Αθηνών και του ΕΚΠΑ. Έχει επίσης συμμετάσχει σε έργα χρηματοδοτούμενα από την Ευρωπαϊκή Ένωση, μεταξύ αυτών τα προγράμματα PHARE (για την ενοποίηση των στατιστικών δεικτών και συστημάτων υποψήφιων προς ένταξη χωρών στην Ευρωπαϊκή Ένωση, Ρουμανία), στο έργο ODEMM, στο έργο ΣΥΝΕΡΓΑΣΙΑ 2011 της Γενικής Γραμματείας Έρευνας και Τεχνολογίας, σε έργα της EUROSTAT και του Υπουργείου Απασχόλησης.

Το διάστημα 2022-2024 διατέλεσε επιβλέπων ερευνητής στο Ερευνητικό Κέντρο Καινοτομίας στις Τεχνολογίες της Πληροφορίας, των Επικοινωνιών και της Γνώσης - "Αθηνά" στα ερευνητικά έργα ARSINOE και SEAwise, καθώς επίσης και στο Οικονομικό Πανεπιστήμιο Αθηνών στα ερευνητικά έργα PEERS, ARSINOE και Impetus.

Το ερευνητικό του έργο καλύπτει θέματα περιβαλλοντικής και ενεργειακής οικονομικής, εκτίμησης περιβαλλοντικών επιπτώσεων, πολιτικών βιώσιμης ανάπτυξης, εταιρικής κοινωνικής ευθύνης, εφαρμοσμένης οικονομετρίας και προσομοίωσης οικονομικών μοντέλων. Έχει δημοσιεύσει πολλά άρθρα σε διεθνή επιστημονικά περιοδικά και έχει συγγράψει πανεπιστημιακά εγχειρίδια για την οικονομική περιβάλλοντος, στατιστική και οικονομετρία. Έχει συμβάλει ερευνητικά στην ανάπτυξη μεθόδων για την εκτίμηση της αξίας μη αγοραίων περιβαλλοντικών αγαθών, την εφαρμογή της Περιβαλλοντικής Καμπύλης Kuznets, καθώς και στην ανάλυση ενεργειακής αποδοτικότητας και πράσινης μετάβασης. Κατά καιρούς, έχει προβεί σε δημόσιες παρεμβάσεις στα ΜΜΕ για θέματα της ειδίκευσής του.

 Αναγνώριση 
Τον Οκτώβριο 2023, σε μετα-έρευνα των Ioannidis κ.ά., το όνομά του συμπεριλήφθηκε στη λίστα Elsevier Data 2022, στο ανώτερο 2% των ερευνητών όλων των εποχών για το ερευνητικό του έργο στην οικονομική. Τα έτη 2024 και 2025 έλαβε την ίδια υψηλή κατάταξη παγκοσμίως για το επιστημονικό έργο του, έχοντας έναν δείκτη απήχησης, c-score: 3,6630 στην επιστημονική περιοχή "Economics & Energy".

Μέχρι τον Φεβρουάριο 2026, το δημοσιευμένο έργο του Χάλκου στη βάση Scopus περιελάμβανε 274 εργασίες, οι οποίες είχαν λάβει περισσότερες από 7.800 αναφορές (h-index: 45). Πρόσθετα, στη βάση Google Scholar, το έργο του έχει λάβει συνολικά 16.040 αναφορές.

Εργογραφία
Βιβλία στην ελληνική γλώσσα
 Οικονομική Φυσικών Πόρων και Περιβάλλοντος (2021), ΔΙΣΙΓΜΑ.
 Στατιστική: Θεωρία και Πράξη (2020), ΔΙΣΙΓΜΑ.
 Οικονομετρία: Θεωρία και Πράξη (2019), ΔΙΣΙΓΜΑ.
 Υπολογιστική Οικονομετρία (2020), ΔΙΣΙΓΜΑ.
 Οικονομία και Περιβάλλον: Μέθοδοι Αποτίμησης και Διαχείριση (2013), Liberal Books.
 Οικονομετρία: Θεωρία και Πράξη: Οδηγίες χρήσης σε EVIEWS, MINITAB, SPSS και EXCEL (2007), Gutenberg.
 Οικονομετρία (Θεωρία και Πράξη): Οδηγίες χρήσης σε EVIEWS, MINITAB, SPSS και EXCEL (2007), Β. Γκιούρδας Εκδοτική.

Βιβλία στην αγγλική γλώσσα
 Risk and Financial Consequences (2023), MDPI.
 Current Issues in Natural Resource and Environmental Economics (2023), MDPI.
 Modeling Energy–Environment–Economy Interrelations, Energies (2023), MDPI.
 Assessment of Energy-Environment-Economy Interrelationships (2020), Energies, MDPI.
 Quantitative Methods for Environmental Economics and Environmental Management (1994), Department of the Environment, University of York.

 Παραπομπές 

 Εξωτερικοί Σύνδεσμοι 
 Προσωπική ιστοσελίδα
 ORCID
 Scopus
 Web of Science

Κατηγορία:Καθηγητές Πανεπιστημίου Θεσσαλίας
Κατηγορία:Έλληνες οικονομολόγοι